পরদিন ভোর। রণসাজে সজ্জিত হয়ে কাফেররা চারদিকে ছড়িয়ে পড়লো। কাফেরদের যুদ্ধসজ্জা দেখে মুসলমানরাও সক্রিয় হয়ে উঠলো। তাদের একদল নেমে গেল পরিখার মধ্যে। সেখান থেকে তারা তীরবৃষ্টি শুরু করলো। অপর দল নিরাপদ দূরত্বে তীর নিয়ে অপেক্ষায় রইলো। ঝটিকা হামলা করে প্রথম দলকে এড়িয়ে কেউ যদি খন্দক পারও হতে পারে, সে যেন মুসলমানদের বিপদের কারণ না হয় সে ব্যবস্থা করার জিম্মা দ্বিতীয় দলের। মুসলমানদের তীরের জবাবে তীরবৃষ্টি শুরু করলো কাফেররা। খালিদ প্রথমে খন্দকের সরু অংশ দিয়ে খন্দক পার হওয়ার চেষ্টা করলো। কিন্তু দেখলো, এখানকার প্রতিরোধ অনেক শক্তিশালী। এরপর সে গেল যেখানে খন্দকের পাশ বেশি সেদিকে। সেদিক দিয়ে পার হতে গিয়েও সে বিস্তর বাধার সম্মুখীন হলো। এরপর সে এমন একটি ভাব নিলো, যেন সে যুদ্ধ থেকে ফিরে যাচ্ছে। তার ধারণা ছিল, ওদেরকে ফিরে যেতে দেখলে মুসলমানরা পাহারায় ঢিল দেবে। তখন ছুটে এসে অতর্কিতে সে খন্দক পার হতে চেষ্টা করবে। কিন্তু তার এ চাল কোনো কাজে লাগলো না। মুসলমানদের প্রতিরোধে বিন্দুমাত্র ঢিল হলো না কোথাও।